REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/296-14

10. oktobar 2014. godine

B e o g r a d

ZAPISNIK

OSME SEDNICE ODBORAZA ZDRAVLjE I PORODICU

ODRŽANE 9. OKTOBRA 2014. GODINE

Sednica je počela u 11,00 časova.

Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: dr Ninoslav Girić, prof. dr Milan Knežević, dr Predrag Mijatović, prof. dr Mileta Poskurica, dr Aleksandar Radojević, mr. dr Ljubica Mrdaković Todorović, dr Radoslav Jović, dr Darko Laketić, Milena Ćorilić i dr Ljiljana Kosorić.

Sednici Odbora su prisustvovali zamenici odsutnih članova Odbora: dr Aleksandar Peranović (dr Vesna Rakonjac) i Marjana Maraš (dr Milan Latković).

Sednici nisu prisustvovali članovi Odbora: dr Branislav Blažić, Elvira Kovač, prof. dr Dušan Milisavljević, Nevena Stojanović, kao ni njihovi zamenici.

Pored članova Odbora sednici je prisustvovao narodni poslanik dr Blagoje Bradić.

Sednici je prisustvovao i državni sekretar u Ministarstvu zdravlja prof. dr Berislav Vekić.

Na predlog predsednice Odbora, jednoglasno, usvojen je sledeći:

 D n e v n i r e d

1. Razmatranje predstavki građana i organizacija upućenih Odboru;
2. Informisanje o studijskoj poseti delegacije Odbora Finskoj;
3. Razno.

Pre prelaska na razmatranje utvrđenog dnevnog reda, usvojeni su bez primedaba zapisnici 6. i 7. sednice Odbora, održane 4. i 10. septembra 2014. godine.

Prva tačka dnevnog reda – **Razmatranje predstavki građana i organizacija upućenih Odboru**

Predsednik Odbora prof. dr Slavica Đukić Dejanović obavestila je prisutne da je Radna grupa za razmatranje predstavki, na sastanku održanom u četvrtak 2. oktobra 2014. godine, razmotrila predstavke upućene ovom odboru i pripremila predloge za njihovo rešavanje, koji su navedeni u preglednoj informaciji dostavljenoj svim članovima Odbora. Zatim je dala reč dr Darku Laketiću, izvestiocu Radne grupe.

 Dr Darko Laketić je izvestio Odbor da je Radna grupa razmotrila 30 novih predstavki, kao i da je Odboru dostavljeno devet odgovora na predstavke sa ranije sednice. Potom je ukratko izneo predmet svake predstavke kao i predlog Radne grupe za njihovo rešavanje odnosno dalje postupanje Odbora nakon razmatranja istih, i naveo sledeće:

 1. Podnosilac: **NVO ''Muška sigurnost-sigurnost za sve'',** Beograd(18 Broj 07-2176/14 od 30.06.2014.) Predmet: Poziv na saradnju i predlog da predsednik ove NVO dr Dušan Trifunović bude ''pridružen član'' Odbora. Predlog Radne grupe: Obavestiti podnosioca o delokrugu i načinu rada Odbora, te shodno tome predlog za „pridruženog člana“ Odbora ne može se prihvati iz formalnih razloga, s tim da će Odbor svaki drugi predlog i inicijativu za unapređenje porodično-pravne zaštite i društvene brige o porodici pažljivo razmotriti.

2. Podnosilac: **Đurđević Momir**, Sečanj(18 Broj 07-2265/14 od 04.07.2014.) Predmet: Molba podnosioca da mu se omogući pravo na medicinsku rehabilitaciju imajući u vidu težinu njegove bolesti. Predlog Radne grupe Saglasno članu 34. stav 1. tačka 5. Zakona o zdravstvenom osiguranju, Odbor je zaključio da predstavku prosledi RFZO na nadležnost, s molbom da odgovor o pravu na medicinsku rehabilitaciju u konkretnom slučaju dostavi podnosiocu predstavke.

3. Podnosilac: **Udruženje samohranih roditelja,** Beograd(18 Broj 06-2287/14 od 08.07.2014.) Predmet: Poziv na saradnju i predlog da predsednica ovog udruženja Vera Totić bude ''pridružen člana'' Odbora. Predlog Radne grupe: Obavestiti podnosioca o delokrugu i načinu rada Odbora, te shodno tome predlog za „pridruženog člana“ Odbora ne može da se prihvati iz formalnih razloga, s tim da će Odbor svaki drugi predlog i inicijativu za unapređenje porodično-pravne zaštite i društvene brige o porodici pažljivo razmotriti.

4. Podnosilac: **Milan Mišković,** Vranje (18 Broj 112-3167/11 od 10.07.2014. i 23.07.2014) Predmet: Imenovani traži pomoć Odbora radi prijema u radni odnos u Zdravstvenom centru Vranje, a povodom raspisanog konkursa u ovoj ustanovi. On je 1991. godine rođen, roditelji mu nisu živi i nalazi se u teškoj materijalnoj situaciji, što je i dokumentovao. Predlog Radne grupe: Imajući u vidu socijalni status imenovanog, kao i to da ispunjava uslove konkursa, Odbor se obratio direktoru Zdravstvenog centra Vranje sa molbom da u skladu sa potrebama zdravstvene ustanove uzme u obzir ovu molbu.

5. Podnosilac: **Udruženje za pomoć obolelim od hroničnih virusnih hepatitisa-HRONOS,** Beograd(18 Broj 06-2503/14 od 25.07. i 1.09. 2014.) Predmet: Ukazivanje na goruća pitanja sa kojima se suočavaju oboleli od hepatitisa u Srbiji, kao i upoznavanje Odbora sa inicijativom za izradom nacionalne strategije za borbu protiv hepatitisa. Predlog Radne grupe:Odbor podržava aktivnosti za unapređenje prevencije, dijagnostike i lečenja obolelih od hepatitisa, te je zaključio da ovaj predlog uputi Ministarstvu zdravlja, odnosno nadležnoj republičkoj stručnoj komisiji, radi mišljenja o donošenju odgovarajućeg akta kojim bi se utvrdilo stanje u ovoj oblasti i mere koje bi trebalo preduzeti u cilju efikasnije borbe protiv hepatitisa.

6. Podnosilac: **Zaposleni u DZ Pančevo** (18 Broj 07-2475/14 od 24.07.2014.) Predmet: Ukazivanje na mnogobrojne probleme u ovoj zdravstvenoj ustanovi kojom rukovodi dr Slobodan Ovuka. Predlog Radne grupe: Odbor je zaključio da saglasno članu 94. stav 3. Zakona o zdravstvenoj zaštiti predstavku prosledi osnivaču ove zdravstvene ustanove gradu Pančevo na nadležnost, kao i Ministarstvu zdravlja na upoznavanje.

7. Podnosilac: **Građani Vinče** (18 Broj 07-1761/14 od 25.07.2014.) Predmet: Urgencija za hitno postupanje državnih organa radi pronalaženja drugog rešenja trase dalekovoda izvan ovog naselja zbog opasnosti po život i zdravlje ljudi od posledica zračenja, kao i ukazivanje na neophodnost izrade studije o proceni uticaja na životnu sredinu u skladu sa stvarnim stanjem na terenu pre realizacije ovog projekta, kao i na obavezu primene važećih propisa u oblasti koja se odnosi na zaštitu životne sredine od jonizujućih i nejonizujućih zračenja. Predlog Radne grupe: Odbor je zaključio da urgenciju građana Vinče zajedno sa odgovorom Ministarstva poljoprivrede i zaštite životne sredine, kao i pisanim obaveštenjem JP EMS-sa, dostavi Ministarstvu zdravlja, Sektoru za javno zdravlje i programsku zdravstvenu zaštitu, radi mišljenja o ovom pitanju, s molbom da o tome izvesti Odbor.

8. Podnosilac: **Nataša Mićović,** Beograd (18 Broj 07-2586/14 od 30.07.2014.) Predmet: Ukazivanje na težak položaj porodica koje brinu o svojoj teško bolesnoj deci kojima je potrebna neprestana nega i pažnja. Ove porodice smatraju da je njihov položaj u društvu zanemaren, da je više prava dato hraniteljima koji se uglavnom brinu o zdravoj deci, te apeluju da se olakša položaj ovih porodica u kojima su deca potpuno zavisna od roditelja. Predlog Radne grupe: Odbor je zaključio da predstavku prosledi Ministarstvu za rad, zapošljavanje, boračka i socijalna pitanja na razmatranje i mišljenje povodom pitanja unapređenja položaja ovih porodica u sistemu socijalne i druge zaštite, s molbom da Odbor kao i podnosioca predstavke izveste o tome.

9. Podnosilac: **Nedeljko Gajević,** Čačak(18 Broj 07-2098/12 od 14.07.2014.) Predmet: Primedbe na rad sanitarne inspekcije u Čačku. Predlog Radne grupe: Odbor je zaključio da podnosioca predstavke obavesti da nije nadležan da postupa u konkretnom slučaju, s obzirom da je imenovani već primio odgovor Ministarstva zdravlja o postupanju nadležne sanitarne inspekcije koja je vršila kontrolu svih objekata koji podležu sanitarnom nadzoru; da su mu dostaljene sve kopije spisa predmeta o postupanju iste, kao i da se radi zaštite svojih prava obratio Evropskom sudu za ljudska prava u Strazburu.

 10. Podnosilac: **Dragan Andrić,** Beograd (18 Broj 07-2591/14) Predmet: Inicijativa za uvođenje definicije najzdravije hrane i obeležavanje hrane u skladu sa tom definicijom, a radi informisanja građana-potrošača o tome koja je hrana najzdravija u cilju poboljšanja zdravstvenog stanja stanovništva. Predlog Radne grupe: Odbor je zaključio da predstavku prosledi Ministarstvu zdravlja na razmatranje imajući u vidu njegovu nadležnost u vršenju zdravstvenog i sanitarnog nadzora u oblasti zaštite stanovništva od zaraznih i nezaraznih bolesti te zdravstvene ispravnosti životnih namirnica i predmeta opšte upotrebe u proizvodnji i prometu, kao i Ministarstvu poljoprivrede i zaštite životne sredine imajući u vidu njegovu nadležnost u pogledu predlaganja sistemskih rešenja i mera zaštite pri uvozu poljoprivrednih i prehrambenih proizvoda kao i nadležnost u kontroli kvaliteta svih ovih proizvoda.

11. Podnosilac: **Klinika za psihijatrijske bolesti „Dr Laza Lazarević**“, Beograd (18 Broj 06-2673/14) Predmet: Načelnik odeljenja za pravne, kadrovske, opšte i poslove bezbednosti na radu u ovoj klinici obratio se Odboru sa dopisom u čijem je prilogu zapisnik sa vanredne sednice Stručnog saveta Klinike koji sadrži stav u vezi sa ''prijemom prof. dr Slavice Đukić Dejanović u radni odnos na neodređeno vreme''. Predlog Radne grupe: Odgovor podnosiocu se odnosi na činjenicu da je Vlada RS imenovala prof. dr Slavicu Đukić Dejanović za vršioca dužnosti direktora ove klinike 21. avgusta 2014. godine, te da nije u pitanju zasnivanje radnog odnosa na neodređeno vreme, kako je navedeno u dopisu. Vlada je ocenila da imenovana ispunjava sve uslove za obavljanje ove funkcije, polazeći od njenog međunarodnog stručnog ugleda, da je profesor univerziteta i da je obavljala najviše državne dužnosti, sa napomenom da će o eventualnom sukobu interesa zbog obavljanja dve javne funkcije odlučivati Agencija za borbu protiv korupcije u skladu sa zakonom.

 12. Podnosilac: **Predsednik Skupštine opštine Surdulica Novica Tončev** (18 Broj 07-2984/14) Predmet: Ukazivanje podnosioca na obavezu poštovanja zakonske procedure u pogledu izdvajanja organizacionih jedinica Zdravstvenog centra Surdulica, te zahtev za odgovorom povodom donetog rešenja o imenovanju vršioca dužnosti direktora Opšte bolnice u Surdulici. Predlog Radne grupe: Odbor je zaključio da predstavku prosledi Ministarstvu zdravlja na nadležnost.

13. Podnosilac: **Sindikat Gradskog zavoda za hitnu medicinsku pomoć u Beogradu** (18 Broj 07-3064/14) Predmet: Ukazivanje na kršenje zakona od strane v.d. direktora i na brojne probleme u ovoj zdravstvenoj ustanovi. Predlog Radne grupe: Odbor je zaključio da predstavku prosledi osnivaču ove zdravstvene ustanove Gradu Beogradu na nadležnost, saglasno članu 102. Zakona o zdravstvenoj zaštiti, kao i Ministarstvu zdravlja radi informisanja.

14. Podnosilac: **Društvo Srbije za borbu protiv raka**,Beograd(18 Broj 07-2901/14) Predmet: Društvo nije u mogućnosti da raspolaže finansijskim sredstvima namenjenim za njegove programske aktivnosti, jer ista iz trezora nisu preneta na njegov račun, zbog čega ne može da izvrši svoje dospele obaveze. Navode da zbog toga imaju i pretnju tužbom, te traže da Odbor reaguje.Predlog Radne grupe: Odbor je zaključio da predstavku prosledi Ministarstvu zdravlja, Sektoru za javno zdravlje i programsku zdravstvenu zaštitu na nadležnost, s obzirom na vrstu iznetog problema, te s molbom da o ovom pitanju izvesti podnosioca predstavke.

15. Podnosilac: **Udruženje zdravstvenih radnika koji rade na teritoriji Republike Srbije**,(18 Broj 07-2691/14) Predmet: Zahtev da Ministarstvo zdravlja ispita činjenice u vezi sa izborima u Komori medicinskih sestara i zdravstvenih tehničara Srbije, održanim 13.06. i 27.07.2014. godine (ponovljeni izbori na pojedinim biračkim mestima) te da na osnovu utvrđenog stanja uvede privremene mere. Predlog Radne grupe: Budući da podnosioci predstavke ukazuju na kršenje zakona u postupku sprovođenja ovih izbora, o čemu dostavljaju i dokumentaciju, Odbor je zaključio da saglasno članu 49. Zakona o komorama zdravstvenih radnika predstavku prosledi Ministarstvu zdravlja na nadležnost, uz predlog da se razmotri mogućnost uvođenja privremenih mera saglasno članu 27v ovog zakona.

16. Podnosilac: **Lujanov Ljubomir**, Srpska Crnja(18 Broj 07-2666/14) Predmet: Apel za pomoć budući je podnosilac predstavke u teškoj materijalnoj situaciji. Predlog Radne grupe: Obavestiti imenovanog da je nakon njegovog prethodnog obraćanja, Odbor tražio od nadležnog Centra za socijalni rad da sprovede postupak u skladu sa propisima o socijalnoj zaštiti radi dodele odgovarajuće novčane pomoći, te da istom treba da se obrati u svakom konkretnom slučaju njegove potrebe za plaćanjem lekova ili drugih zdravstvenih usluga, a koje nije u mogućnosti sam da realizuje, imajući u vidu da ga je Centar uključio u svoj program opservacije i novčane pomoći.

17. Podnosilac: **Verica Jeremić**, Beograd (18 Broj 07-249/13) Predmet: Imenovana traži sankcije zbog nepostupanje mrtvozorske službe u Lučanima. Predlog Radne grupe: Odbor je zaključio da podnosiocu predstavke dostavi odgovor Ministarstva regionalnog razvoja i lokalne samouprave, imajući u vidu da saglasno članu 13. stav 2. Zakona o zdravstvenoj zaštiti, opština odnosno grad obezbeđuje rad mrtvozorske službe na svojoj teritoriji.

18. Podnosilac: **Jelena Popović**, Beograd (18 Broj 07-2590/14) Predmet: Primedbe na kadrovska rešenja stomatološke službe u Domu zdravlja Ćićevac, navođenje da zaposleni u ovoj službi rade bez odgovarajuće licence, dok imenovana kao stomatološka sestra, radno angažovana u ovoj ustanovi, ne može da zasnuje radni odnos na neodređeno vreme. Predlog Radne grupe: Odbor je zaključio da predstavku prosledi Ministarstvu zdravlja na nadležnost, kao i Stomatološkoj komori Srbije na upoznavanje.

19. Podnosilac: **Specijalna bolnica za rehabilitaciju Bujanovac, Bujanovačka banja, v.d. direktor** (18 Broj 07-2588/14 i 07-2644/14) Predmet: Direktor ove bolnice traži pomoć u rešavanju ozbiljnih finansijskih problema koje dovode u pitanje funkcionisanje i opstanak ove ustanove.Predlog Radne grupe: Imajući u vidu njen značaj za lokalnu zajednicu, Odbor je zaključio da predstavku prosledi Ministarstvu zdravlja na nadležnost, u cilju sagledavanja i rešavanja problema ove zdravstvene ustanove.

20. Podnosilac: **Stojna Knežević**, Sjenica (18 Broj 02-846/10) Predmet: Obraćanje Odboru povodom sumnje o nestanku njene novorođenčati u porodilištu u Užicu 1987. i 1992. godine, s molbom da se uz ostale, evidentira i njen slučaj ''nestalih beba''. Predlog Radne grupe: Imajući u vidu presudu Evropskog suda za ljudska prava u Strazburu u predmetu Zorica Jovanović protiv Srbije (''slučaj nestale bebe'') kojom je država Srbija u obavezi da preduzme odgovarajuće mere sa ciljem uspostavljanja mehanizma za obezbeđenje pojedinačnog obeštećenja svim roditeljima koji su u istoj ili sličnoj situaciji kao i imenovana, Odbor je zaključio da predstavku prosledi Ministarstvu zdravlja i Ministarstvu pravde na nadležnost, radi upoznavanja i evidentiranja i ovog konkretnog slučaja.

21. Podnosilac: **Centar za osnaživanje mladih osoba koji žive sa HIV-om i AIDS-om**(18 Broj 02-2800/14) Predmet: Podnosilac traži podršku za priključenje inicijativi ''Zajednička akcija za HIV i smanjenje štetnih efekata'' pokrenutoj od strane Evropske komisije. Predlog Radne grupe: Imajući u vidu da bi ovaj vid saradnje mogao da unapredi dalji rad u oblasti prevencije i lečenja HIV-a, kao i drugih polno prenosivih bolesti, Odbor je zaključio da podrži ovu inicijativu i predstavku prosledi Ministarstvu zdravlja na razmatranje.

22. Podnosilac: **Zavod za zdravstvenu zaštitu radnika ''Niš''**(18 Broj 120-3499/14) direktor Zavoda za zdravstvenu zaštitu radnika ''Niš''mr Marijana Matić traži pomoć radi rešavanja problema isplate zarade zaposlenih u Odeljenju za stomatologiju ove zdravstvene ustanove. Predlog Radne grupe: Odbor je zaključio da predstavku prosledi Ministarstvu zdravlja na nadležnost.

 23. Podnosilac: **Nikica Stojanović**, Novi Sad (18 Broj: 07-3072/10) Imenovani traži informaciju povodom njegove krivične prijave broj KT 3073/14 kod Osnovnog javnog tužilaštva u Novom Sadu, a radi nesavesnog postupanja lekara u Kliničkom centru Vojvodine koji mu nisu pružili zdravstvenu zaštitu. Predlog Radne grupe: Odbor je zaključio da predstavku prosledi Ministarstvu pravde na nadležnost.

 On je naveo i sledeće predstavke, radi upoznavanja Odbora:

1.Podnosilac: **Komora biohemičara Srbije** (18 Broj 02-2558/14 od 22.07.2014.) Predmet: Informacija o održanim izborima u Komori biohemičara Srbije.

2.Podnosilac: **Građanska inicijativa za lečenje teško obolele dece** (18 Broj 02-3808/13 od 25.07.2014.) Predmet: Podnosilac traži odgovor povodom inicijative da se formira radna grupa koju bi činili predstavnici više ministarstava, a radi sistemskog rešavanja pitanja lečenja teško obolele dece.

3.Podnosilac: **Nacionalna organizacija za retke bolesti NORBS** (18 Broj 02-2395/14 od 16.07.2014.) Predmet: Predlog za izmenu člana 93. tačka 5. Nacrta zakona o privatizaciji. Predlog Radne grupe: Obavestiti podnosioca da je Zakon o privatizaciji usvojen na sednici NS u avgustu 2014. godine, te da predloženi zakon nije ni bio u nadležnosti ovog odbora.

4. Podnosilac: **Ministarstvo zdravlja** (06-2830/14 od 04.09.2014.) Poziv članovima Odbora za radionicu ''Posledice upotrebe duvana i prednost uvođenja mera kontrole duvana'' 09.09.2014.godine.

5. Podnosilac: **Ministarstvo zdravlja** (06-2830/14 od 30.09.2014.) Poziv članovima Odbora na završnu konferenciju Tvining projekta ''Unapređenje kontrole duvana'' 30.09.2014.godine.

6. Podnosilac: **Milenović Vesna, gen.sekretar Crvenog krsta, Beograd** (18 Broj 9-2194/14 od 01.07.2014.) Predmet: Informacija Crvenog krsta o isporučenoj humanitarnoj pomoći poplavljenim gradovima i opštinama (radi upoznavanja narodnih poslanika).

7. Podnosilac: **Inicijativa za izmene i dopune Zakona o komorama zdravstvenih radnika** (18 Broj 023-3045/14) Predmet: Podrška zdravstvenih radnika ZC Studenica ovoj inicijativi.

Izvestilac Radne grupe je naveo i predstavku nerazumljivog sadržaja, Miroslava Jarića, 18 Broj 07-2401/12 od 29.08.2014. godine, koju Radna grupa nije razmatrala.

U diskusiji povodom ove tačke dnevnog reda dr Predrag Mijatović je tražio da Odbor eksplicitno odgovori na predloge podnosilaca ''Muška sigurnost - sigurnost za sve'' i Udruženja samohranih roditelja – Beograd, da predstavnici ovih udruženja ne mogu biti ''pridruženi članovi'' Odbora jer to nije u skladu sa Poslovnikom.

Dr Ljiljana Kosorić je povodom predstavke Đurđević Momira iz Sečnja kojom apeluje da mu se omogući pravo na medicinsku rehabilitaciju zbog težine bolesti, navela da lekar često ne može, iako postoji medicinsko opravdanje, da pacijentu obezbedi duže trajanje rehabilitacije od zakonom propisane, te je sugerisala da bi u vezi sa tim trebalo dati veća ovlašćenja izabranom lekaru. Takođe, ukazala je i na značaj koje publikacija Društva Srbije za borbu protiv raka ima u podizanju svesti građana, o značaju preventive, posebno u seoskim sredinama, te je dodala da ih treba podržati u njihovom radu.

 Nakon razmatranja predstavki koje su bile na dnevnom redu, Odbor je jednoglasno usvojio predlog Radne grupe za njihovo rešavanje.

 Druga tačka dnevnog reda – **Informisanje o studijskoj poseti delegacije Odbora Finskoj**

 Povodom ove tačke dnevnog reda, predsednik Odbora prof. dr Slavica Đukić Dejanović dala je reč svojoj zamenici mr. dr Ljubici Mrdaković Todorović.

 Mr. dr Ljubica Mrdaković Todorović je podsetila prisutne da je Odbor na sednici održanoj 10. septembra 2014. godine doneo odluku o učešću delegacije Odbora u studijskoj poseti Finskoj, u okviru projekta „Unapređenje kontrole duvana u Republici Srbiji» koji zajedno sprovode Ministarstvo zdravlja i Nacionalni institut za zdravlje i socijalnu zaštitu Finske. Poseta je realizovana u periodu od 21. do 27. septembra 2014. godine, a delegacija Odbora je bila u sastavu: Mr. dr Ljubica Mrdaković Todorović, dr Predrag Mijatović i dr Milan Latković.

### Tokom pet radnih dana ove posete, članovi Odbora su bili gosti Nacionalnog institut za zdravlje i socijalnu zaštitu Finske, Ministarstva za socijalna pitanja i zdravlje, Ministarstva finansija i Službe carine, Parlamenta Republike Finske, Ministarstva spoljnih poslova, Kancelarije Evropske komisije u Helsinkiju, kao i ambasadora Republike Srbije U Finskoj.

 Na početku izlaganja naglasila je značaj koji za našu zemlju imaju sve aktivnosti u cilju poboljšanja kontrole duvana u Srbiji, posebno iz razloga što je upotreba duvana prepoznata kao jedan od najvažnijih faktora rizika za nastajanje brojnih hroničnih bolesti, pre svega kardiovaskularnih i malignih bolesti koje su osnovni uzroci mortaliteta i morbiditeta u našoj zemlji.

 Pored toga, kontrola duvana je obaveza naše zemlje prema međunarodnoj zajednici, preuzeta još 2006. godine, ratifikacijom Okvirne konvencije o kontroli duvana Svetske zdravstvene organizacije. Imajući u vidu da ova konvencijapredstavlja jedinstveni odgovor međunarodne zajednice na globalnu epidemiju upotrebe duvana i njene ozbiljne posledice po zdravlje, a polazeći od prava svakog čoveka na najviši standard zdravlja, naša zemlja je ovom ratifikacijom kontrolu duvana postavila kao jedan od nacionalnih prioriteta i obavezala se na sveobuhvatnu akciju u cilju kontrole duvana, odnosno na preduzimanje svih neophodnih zakonskih, ekonomskih i administrativnih mera kako bi u Srbiji smanjila upotrebu duvana i izloženost duvanskom dimu.

 Takođe, ukazala je na važnost ove teme i u okviru evropskih integracija, jer je kontrola duvana deo Pregovaračkog poglavlja 28 (zaštita zdravlja i potrošača) čiji se skrining očekuje početkom naredne godine. Naime, Evropska unija je u maju 2014. godine usvojila novu Direktivu o kontroli duvana, ostavljajući članicama prelazni period od dve godine da sa istom usklade svoja nacionalna zakonodavstva. S tim u vezi, osvrnula se na više puta ponovljenu napomenu Evropske komisije da u našoj zemlji nema značajnog napretka u oblasti kontrole duvana, zbog čega je Ministarstvo zdravlja i izradilo predlog ovog partnerskog projekta, kojim je apliciralo za sredstva iz Instrumenta za predpristupnu pomoć Evropske unije (IPA) u avgustu 2013. godine. Projekat je od strane Evropske komisije odobren u septembru 2013. godine, a partner je Nacionalni institut za zdravlje i socijalnu zaštitu Finske.

 Očekuje se da ovaj projekat u značajnoj meri doprinese usklađivanju nacionalnog zakonodavstva sa zakonodavstvom Evropske unije, unapređenju sistema praćenja ključnih pokazatelja kontrole duvana kao i jačanju multisektorske saradnje u ovoj oblasti. Projektom je izvršena je procena postojećeg zakonskog okvira u Srbiji kojeg čini: Zakon o duvanu, Zakon o oglašavanju, Zakon o akcizama, i Zakon o zaštiti stanovništva od izloženosti duvanskom dimu, a zatim su date preporuke za usklađivanje zakonodavstva Srbije sa najnovijom Direktivom Evropske unije u ovoj oblasti.

Obavestila je Odbor da su nakon analize stanja dati zaaključci i preporuke u cilju poboljšanja kontrole duvana u Srbiji koji glase: učestalost pušenja je visoka u Srbiji i ne pokazuje znake opadanja; broj umrlih od bolesti uzrokovanih pušenjem je u porastu (rak pluća, kardiovaskularne bolesti); troškovi upotrebe duvana su veliki za sistem zdravstvene zaštite u Srbiji; ozbiljne posledice visoke upotrebe duvana nisu prepoznate ni na individualnom, ni na društvenom/političkom nivou; uticaj duvanske industrije je veliki.

U vezi sa ovim potrebno je uraditi: promeniti stav i norme po pitanju duvana; doneti nove i efikasnije zakone o kontroli duvana; poboljšati sisteme monitoringa duvana; informisati političare o troškovima upotrebe duvana u društvu; podići svest među donosiocima odluka i zdravstvenim radnicima.

 Glavne preporuke: revidiranje zakona o duvanu i usaglašavanje sa zakonima Evropske unije kao i potpuna implementacija Okvirne konvencije o kontroli duvana; revidiranje zakona o akcizama na duvan; tešnja saradnja među ministarstvima po pitanju oporezivanja duvana, trgovine i poljoprivrede; aktiviranje organizacija civilnog društva i saradnja državnih organa sa istim u borbi protiv duvana; obezbediti više prostorija u kojima je zabranjeno pušenje (restorani); redovna umerena povećanja poreza na duvan koja nadmašuju stopu inflacije; poboljšani resurse za lečenje zavisnosti od duvana i nikotina.

Saglasno tome zaključila je da koncept kontrole duvana obuhvata široki spektar mera za čije je sprovođenje potrebna mobilizacija svih segmenata društva, te da je važno obezbediti razumevanje i podršku svih resora, prevashodno imajući u vidu da je upotreba duvana jedan od najvažnijih faktora rizika za nastajanje brojnih hroničnih bolesti, pre svega kardiovaskularnih i malignih, koje su osnovni uzroci mortaliteta i morbiditeta u našoj zemlji.

Dr Predrag Mijatović je preneo pozitivne utiske sa studijskog putovanja u Finskoj, pre svega rezultate koje je ova zemlja postigla u pogledu kontrole duvana i zdravstvene zaštite. Izneo je primedbu na to što je ambasador naše zemlje u Finskoj za posetu ove delegacije naknadno obavešten posredstvom drugog lica, te dodao da je to propust Ministarstva spoljnih poslova. U vezi sa tim, naglasio je da bi ubuduće o inostranoj poseti skupštinskih delagacija trebalo zvanično obavestiti ambasadore Srbije.

Predsednik Odbora prof. dr Slavica Đukić Dejanović saglasila se sa stavom da je nedopustivo da o poseti parlamentarne delegacije nije upoznat ambasador naše zemlje te da će ukazati na ovaj propust u razgovoru sa predstavnicima Ministarstva spoljnih poslova, imajući u vidu da Odbor za spoljne poslove razmatra i usvaja izveštaje o posetama delegacija Narodne skupštine inostranstvu.

Treća tačka dnevnog reda – **Razno**

Povodom ove tačke dnevnog reda nije bilo predloga ni diskusije.

 Sednica je završena u 12,00 časova.

 SEKRETAR PREDSEDNIK

Božana Vojinović Prof. dr Slavica Đukić Dejanović

.

.